- Statoil grønnvasker oljesand

Klimaforsker Helge Drange sier det er skivebom av Statoil å hevde at oljesand er forenlig med togradersmålet. Miljøvernminister Erik Solheim sier selskapet undergraver sin egen argumentasjon om at olje— og gass fra Nordsjøen er mer miljøvennlig.

Publisert: Publisert: 21. februar 2012

Statoil sier at målet er å slippe ut 40 prosent mindre CO2 fra Leismer-anlegget i Canada. Klimaforsker Helge Drange mener at selskapet ikke er ærlige om oljesandprosjektet sitt. Foto: Kallestad, Gorm

Turid Furdal Journalist

Denne artikkelen er over åtte år gammel

Statoil-sjef Helge Lund sa i går at oljesand er nødvendig for verdens energiforsyning og at Statoil vil kutte utslippene fra utvinningen med 40 prosent.

Klimaforsker Helge Drange hevder Statoil ikke er ærlig i diskusjonen rundt oljesand, og sikter spesielt til uttalelsen fra pressetalsmann Bård Glad Pedersen i mandagsavisen: «Tall fra Det internasjonale energibyrået (IEA) viser at selv innenfor 2-gradersmålet vil det være nødvendig med olje fra oljesand for å dekke verdens energibehov».

— Utvinning av ukonvensjonelle kilder som oljesand og skifergass lar seg ikke forene med togradersmålet. Inntil Statoil kan bevise at dette går i hop, er dette å se på som grønnvasking fra Statoil, sier Helge Drange som er professor ved Bjerknessenteret.

Togradersmålet som er vedtatt av Norge og resten av FN-landene går ut på å begrense den globale oppvarmingen til to grader over før-industrielt nivå.

— Statoil tjener penger, de har investert i oljesand, og forsvarer aktiviteten. Men det er skivebom å påstå at verden samtidig kan klare å få ned utslippene så mye som kreves.

Dobbeltkommunikasjon

— Her skapes en veldig forvirring. Alle parter hadde vært mye bedre tjent med om Statoil var åpne på hvem man er og hva man gjør, og ikke seiler under falsk argumentasjonsflagg, sier Drange.

Klimaforskeren stiller også spørsmålstegn ved at staten som eier 67 prosent av aksjene i Statoil, kan sitte som en passiv eier, samtidig som regjeringen har forpliktet seg til togradersmålet.

— Olje- og energiminister Ola Borten Moe etterspør kunnskap fra fagmiljøene. Da er det rart at vi er i en situasjon der oljesand blir sett på som en del av klimaløsningen, uten at det er belegg for det. Dette er dobbeltkommunikasjon, også fra regjeringens side, sier Drange.

Solheim kritisk

Miljøvernminister Erik Solheim er også kritisk til Helge Lunds påstand om at verden trenger canadisk oljesand for å skaffe nok energi framover.

— Når Statoil forsvarer utvinning av oljesand, undergraver de sin egen argumentasjon om at olje fra Nordsjøen og norsk gass er mer miljøvennlig.

— Det kan ikke være slik at man argumenterer for at norsk gass er en del av klimaløsningen for Europa, noe som jeg er enig i, og samtidig argumenterer med at vi også trenger de mest energikrevende fossile energikildene, sier Erik Solheim på telefon fra Kenya. Han er med på Afrika-lanseringen av FNs storsatsing på fornybar energi i 2012. ## Forbybart til fattige

Når det gjelder oppfordringen fra tidligere Statoil-styreleder Inge Johansen og Svein Tveitdal, om at regjeringen må beordre Statoil til å gå ut av oljesand, sier Solheim følgende:

— Mitt personlige råd til Statoil er at de trekker seg ut av oljesand og konsentrerer seg om renere produksjon. Samtidig har regjeringen sagt at vi ikke driver eierstyring på den måten at vi instruerer Statoil, sier han.

I Nairobi diskuterer Solheim globale bærekraftsmål for landbruk, energi, vann, og miljøvennlig byutvikling, som etter planen skal vedtas på et miljømøte i Rio i juni. Et sentralt mål er å skaffe energi til de 1,4 milliarder menneskene som i dag ikke har tilgang på dette.

Fornybar energi kan her spille en veldig stor rolle, ikke minst i Afrika som alt har vannkraft, flust med sol og biomasse, mener Solheim. Han understreker at overgangen til fornybar energi krever en massiv satsing. Løsningen blir å mobilisere privat sektor, supplert av støtte fra bistandsmidler og FNs grønne mekanisme.

— Samtidig blir også enkelte fossile kilder viktig også i årene framover. Her er norsk gass blant beste kandidatene, sier Solheim.

Oljesand kan kombineres med klima

Statoil står fast ved at utvinning av oljesand lar seg kombinere med klimamålet om å redusere oppvarmingen til to grader.

Les også Statoil: Klimamål og oljesand går i hop

— Vi er nødt til både å møte de globale klimautfordringene og å frambringe den energien som en voksende befolkning krever. Her viser vi til det internasjonale energibyrået IEAs framtidsscenarioer, som alle innbefatter olje fra oljesand. Også det scenarioet som tar høyde for 2-gradersmålet, sier pressetalsmann Bård Glad Pedersen i Statoil .Han viser til at oljeselskapet har en konkret, teknologiplan for å redusere CO-utslippene fra utvinningen av oljesand ned til gjennomsnittet for den oljen som forbrukes i Nord-Amerika. Det vil si 40 prosent kutt innen 2025, som omtalt i går.

Følg energiredaksjonen på Twitter.com/Aenergino

Publisert: Publisert: 21. februar 2012 21:51 Oppdatert: 22. februar 2012 08:23